Millalgi oktoobrikuu keskel sai edevus minust võitu ja nii ma marssissin uhkelt Sampo panga uksest sisse ja nõudsin endale kuldkaarti. Eelnevalt olin nende kodulehel hoolikalt tingimustega tutvunud. Regulaarse sissetuleku nõudega, mis neil on üpris naeruväärne mul probleemi polnud. Küll aga tegi meelehärmi eeldus: "Valib kogumispensioni fondiks ühe Danske Capital AS'i poolt hallatava fondi". Ja nii ma siis hakkasin tingima, et teist sammas ma üle tuua ei taha aga kuidas oleks kolmandaga. Teller seepeale uurima, et mis imelik inimene ma selline olen, et teist sammast üle ei too aga kuldkaarti justkui tahaks. Ja et mis pangas mul õieti see teise samba fond ikka on. Teatasin siis uhkelt, et LHV Uued Turud. Selgus, et probleemi polegi. LHV olevat ainuke erand pensionifondi osas kuldkaardi taotlejale! Oh rõõmu! Kaart käes nii, et isegi kolmandat sammast ei pidanud liigutama hakkama! Mõtisklen ainult, et miks nad seda infot oma kodukal kajastada ei taha…